বাপ রে! সাধে কি তাঁকে “চলমান বিশ্ববিদ্যালয়” বলা হত? সুধীন দত্ত তাঁকে ‘সক্রেটিস বংশের শেষ কুলপ্রদীপ’ বলেছিলেন; ‘বিদ্যার দিগ্‌গজ’ বা ‘চলন্ত বিশ্বকোষ’-এর মত বিশেষণে ভূষিত করেছিলেন বিনয় সরকার মশায়। প্রিয় ছাত্র ব্রজেন্দ্র গণিত না দর্শন কিসে এম.এ. পরীক্ষা দেবে---তাই নিয়ে শিক্ষকদের মধ্যে সেকালে টানাপোড়েন চলেছিল। ব্রজেন্দ্র অবশ্য তখন মিউজিয়মে বসে বায়োলজি পড়তে মত্ত! সেই দর্শনে এম.এ. পরীক্ষায় প্রথম হলেন তিনি---চারটে পেপারের প্রত্যেকটা থেকে মাত্র একটা একটা করে উত্তর লিখে। জ্ঞানের গভীরতার আন্দাজ তাঁর অধ্যাপকগণ তার মধ্যেই পেয়েছিলেন। আশ্চর্য নয় তাই যে বিশ্বভারতীর উদ্বোধনে রবীন্দ্রনাথ তাঁকেই সভাপতি পদে বরণ করে নেবেন (১৯২১)। আচার্যদেবের সম্বন্ধে আরেকটি তথ্য জানা ছিল না, এ’বই থেকে জেনে পুলকিত হলুমঃ দিলীপকুমার রায় ব্রজেন্দ্রনাথের মহীশূরের বাড়ি থেকে লক্ষ্মৌয়ে বন্ধুকে চিঠি লিখছেনঃ “ধূর্জটি, ভারতীয় উচ্চাঙ্গসঙ্গীত সম্বন্ধে যদি কিছু জানতে চাও তো এঁনার পায়ের কাছে এসে বসো!” সম্পাদকের মন্তব্যটি প্রণিধানযোগ্যঃ “কে কাকে কার কাছে কী জানতে পাঠাচ্ছেন!” চমৎকার! সুধীপাঠক, বাক্যটি ফের পড়ে উত্তরটি মনে মনে যাচিয়ে নিন!